Solidariteit verklaar dispuut met SAPD ná onbillike ontslag - Solidariteit WêreldSolidariteit Wêreld
Solidariteit verklaar dispuut met SAPD ná onbillike ontslag
Die vakbond Solidariteit het vandag aangekondig dat hy ʼn dispuut oor onbillike ontslag by die bedingingsraad vir die veiligheid- en sekuriteitsektor (SSSBC) teen die Suid Afrikaanse Polisiediens (SAPD) verklaar het.
Dit volg nadat generaal-majoor Renee Fick, die adjunk- provinsiale kommissaris verantwoordelik vir batebestuur in die Wes-Kaap, op 11 Mei 2018 sonder enige waarskuwing uit die SAPD ontslaan is.
Volgens Schalk de Bruin, adjunkhoofsekretaris by Solidariteit, voer die SAPD aan dat genl.maj. Fick versuim het om kennisgewings uit te voer wat sy van die waarnemende provinsiale kommissaris, genl.maj. Manchi, ontvang het. Die kennisgewings hou verband met verplasings van twee offisiere.
De Bruin wys daarop dat geen skriftelike instruksie die lêers vergesel het en wat duidelikheid aan genl.maj. Fick kon gee oor wat haar ten opsigte van die kennisgewings te doen gestaan het nie. De Bruin sê voorts dat geen instruksie aan genl.maj. Fick oorgedra is toe die lêers aan haar oorhandig is nie. “By gebrek aan duidelike instruksies was dit onmoontlik vir genl.maj. Fick om die opdrag doeltreffend uit te voer,” het De Bruin aangevoer.
Volgens De Bruin het genl.maj. Fick by die provinsiale hoof van finansiële bestuur en administrasie, onder wie die betrokke offisiere gewerk het navraag gedoen, maar ook hy het geen kennis van die verplasings gedra nie.
“Genl.maj. Fick is sonder enige waarskuwing ontslaan en dit ten spyte van die feit dat sy ʼn werknemer is wat haar pligte doelgerig en uitstekend uitvoer. Uit die feite van die saak blyk dit duidelik dat genl.maj. Fick geviktimiseer is en Solidariteit sal hierdie saak nie net daar laat nie,” het De Bruin gesê.